'MOJ JE STAV POZNAT'

Na Mirogoju će se 16. svibnja održati molitva i polaganje vijenaca u spomen na žrtve jugoslavenskog komunističkog režima. Predsjednik Zoran Milanović će položiti vijenac na groblju u Teznom kraj Maribora.

Komemoracija na Blajburškom polju, u spomen na žrtve masovnih likvidacija zarobljenih pripadnika vojske NDH i civila neposredno po završetku Drugog svjetskog rata, posljednjih se godina, naročito 2019., odvijala pod vrlo strogim nadzorom austrijskih vlasti, a ovaj put je, zbog epidemije, neće niti biti. Zato su predstavnici Sabora, Počasnog bleiburškog voda (PBV) i Hrvatske biskupske konferencije (HBK) na sastanku u petak postigli dogovor o načinu obilježavanja 75. obljetnice zločina što su ga počinile pobjedničke komunističke snage.

No, u tome, kako je već najavio neki dan u Jasenovcu, neće sudjelovati predsjednik Zoran Milanović. Kako se doznaje, on će vijenac ovim povodom ponovo položiti u Teznu pokraj Maribora, što je u dva navrata učinio i kao predsjednik Vlade.

Državna komemoracija održat će se 16. svibnja i to na tri mjesta, o čemu je, nakon spomenutog sastanka, novinare izvijestio predsjednik Sabora Gordan Jandroković.

Obred i u džamiji

"Program će početi polaganjem vijenaca u Bleiburgu i molitvom tamošnjeg svećenika u nazočnosti hrvatskog veleposlanika u Austriji Danijela Glunčića koji će predstavljati državni vrh. Na Mirogoju ćemo imati molitvu i polaganje vijenaca, dok će svetu misu u katedrali u Sarajevu voditi kardinal Vinko Puljić koji je, inače, trebao predvoditi misu u Bleiburgu", rekao je Jandroković na press konferenciji. Političkih govora, dodao je, neće biti i isključivo će se "komemorirati žrtva ljudi koji su brutalno ubijeni i mučeni bez suda od strane jugoslavenskog komunističkog režima".

"Na žalost, nakon Drugog svjetskog rata hrvatski narod nije dobio slobodu, kao što su to brojne zemlje zapadne Europe, samo smo iz jednog zločinačkog režima, postali žrtve drugog totalitarnog i zločinačkog režima tadašnje Jugoslavije", naglasio je predsjednik Sabora.

U džamiji u Zagrebu će 16. svibnja biti i islamska molitva, budući da su predstavnici islamske vjerske zajednice tradicionalno prisutni u Bleiburgu. Kako doznajemo, na sastanku uopće nije spominjana mogućnost da dio komemoracije bude u Macelju u Krapinsko-zagorskoj županiji. O toj se opciji razgovaralo na ovotjednoj sjednici Predsjedništva i Nacionalnog vijeća HDZ-a, ali je očito vladajuća stranka odustala od ideje kojoj se snažno protivi PBV, kojom smatraju da je ono što se dogodilo u Macelju 1945. samo segment cjelokupne tragedije koju simbolizira Bleiburg, piše Novi list.

Masovna grobnica

Milanović je 2008., neovisno o komemoraciji, kao predsjednik SDP-a došao na Blajburško polje i zapalio svijeću. Po izbornoj pobjedi njegove koalicije, Sabor je 2012. ukinuo pokroviteljstvo nad ovim događajem, uz obrazloženje da se tamo zapravo komemorira NDH. Te godine i 2015. Milanović je vijenac polagao u Teznu, na području gdje su u jednom protutenkovskom rovu pronađeni posmrtni ostaci više tisuća pobijenih ustaša, domobrana i civila.

"Ovamo sam došao samo zbog ljudi koji su ubijeni na kraju rata. To je tragičan, strašan događaj koji je jednu pravednu borbu okaljao i od toga ne treba bježati niti bježim. Ovdje sam kao predsjednik hrvatske Vlade i kao državnik", rekao je Milanović u Teznu 2015. Prisjetio se toga u srijedu u Jasenovcu, kada je rekao da 16. svibnja neće biti na Mirogoju.

"Moj je stav poznat. Bio je to ratni zločin, krajnje ozbiljan, bez ulaska u kontekst što se događalo, kojeg datuma i kako se to moglo izbjeći. Ali, jedno su žrtve, a drugo je komemoracija nečemu što je čista politika. Žrtve su žrtve i njih se komemorira u Teznu", izjavio je predsjednik Republike prije nekoliko dana. Za tri tjedna opet će se uputiti u Tezno.